Szent Ágoston Templom Honlapja

A PÉCSI EGYHÁZMEGYE VIII. GYALOGOS ZARÁNDOKLATA MÁRIAGYŰDRE
2016-05-07 | Vujicsics T. út 66, Máriagyűd, Baranya, 7818, Magyarország
A PÉCSI EGYHÁZMEGYE
VIII. GYALOGOS ZARÁNDOKLATA
MÁRIAGYŰDRE
2016. május 07. szombat
„Irgalma nemzedékről nemzedékre az istenfélőkkel marad.” Lk 1, 50
Kedves Zarándoktárs!
Nagy öröm számunkra, hogy ismét készülhetünk a Pécsi Egyházmegye nyolcadik, már hagyományosnak mondható gyalogos zarándoklatára. Hisszük, hogy az elmúlt évek felajánlásai is meghallgatásra találtak a Gyűdi Szűzanyánál. Abban a biztos hitben hívunk és buzdítunk minden kedves testvért a részvételre, hogy imáink, felajánlásaink, hálánk, s kérésünk újra és újra meghallgatásra találnak!
Szeretnénk megosztani néhány információt, amire szükség lehet, illetve, amit jó tudni az úttal kapcsolatban.
 Útirány: Pécs–FEMA parkolója, 58-os úton, majd a „gyűdi” elágazónál balra, Máriagyűd (ez az út kb. 25 km).
INDULÁS ELŐTTI TUDNIVALÓK
- A zarándoklaton gyalogosan, kerékpárral, autóbusszal, vagy személyautóval lehet részt venni.
- Amennyiben nem csoportosan érkeznek, akkor a kapott jelentkezési lapot, legkésőbb április 30-ig szíveskedjék visszajuttatni plébánosához, vagy az alább megadott címre. A csoportos jelentkezés esetén elég csoportonként egy jelentkezési lapot kitölteni. A később jelentkezők a szervezés munkáját nehezítenék, ezért kérjük a pontosságot, és megértő segítségét.
- A jelentkezési lap mellé mellékeltünk még két lapot. Az egyiket abban az esetben töltse ki és hozza magával, amennyiben van valamilyen krónikus betegsége (ez esetben kérjük, beszélje meg háziorvosával, hogy vállalhatja-e ezt a megterhelő utat), a másikon pedig „ajándékot gyűjtünk” a Szűzanyának. Erre írhatja fel kéréseit, illetve fogalmazhatja meg, hogy miért ad hálát.
- Jelentkezni a zarándokútra a helyi plébánosnál, vagy az alábbi módokon lehet:
Email: zarandoklat@pecs.egyhazmegye.hu
Telefonon: +36 30 411 0461
Információk: http://mariagyud.hu
- A következő pécsi helyi járatokkal lehet a FEMA-hoz érkezni: 3, 6, 22, 23, 23Y, 24, 62-es jelű autóbuszok.
- Máriagyűdön személyautóval a templom nem közelíthető meg. Amennyiben beteg, vagy idős embert szállítanak, az autó felmehet, de parkolni csak a lezárt területen kívül lehet.
- Személyautók számára parkolási lehetőség a Máriagyűd felé vezető út két oldalán, ill. a vasútállomás felé vezető utcában lesz.
- A papok, illetve akik előre bejelentett módon autóbusszal érkeznek, kérjenek „parkoló kártyát” a megadott címen.
- Az autóbuszokból a Máriagyűdi Szociális Otthonnál lehet kiszállni, és itt is kell felszállni elutazáskor.
- Lehetőség van szervezetten, előre bejelentkezve Pécsre autóbusszal visszajutni. Ennek költsége 800 Ft. A buszra jegyet kell vásárolni, amit megtehetnek a FEMA parkolójában több helyen, és Máriagyűdön, melyeket külön jelezni fogunk. Felszálláskor már nem lehet jegyet vásárolni.
INDULÁS: 2016. MÁJUS 07.
- Gyülekező 6.30 órától (Pécsett, a II. János Pál útján lévő FEMA parkolóban).
- A gyülekező ideje alatt folyamatosan hirdetjük a szükséges tudnivalókat, a Szűzanyának készített ajándékokat összegyűjtjük, imafüzetet osztunk. Kérjük, érkezzen időben!
- Indulás előtti imádság 7.15 órától.
- Indulás 7.30 órakor.
- Bicikliseknek 08.30 órakor imádság a Székesegyházban, majd indulás, a Görcsöny felé vezető úton.
- 09.00 órakor a kertvárosi templomnál lehet a menethez csatlakozni.
- Megérkezéskor a bicikliket a templom-lépcső előtti fedett helyre rakhatják, ahol őrizni fogják őket.
ÚTKÖZBEN
- Gyalogosoknak bárhol lehet csatlakozni a menethez.
- Két megállóhelyen, a szalántai kultúrháznál, és a Tenkes Csárdánál lehet megpihenni, regenerálódni.
- Az út során folyamatos orvosi ügyelet lesz és mentőautó kísér minket.
- Amennyiben valaki nem tud tovább menni, vagy valamilyen baleset érte, szíveskedjék a rendezőknél jelentkezni, akik segítséget nyújtanak.
- Amely plébániának van hordozható hangosítása, zászlója, település táblája, kérjük, hozza magával. Jó volna, ha előimádkozó vezetné a csoportot. Kérjük, jelezzék a megadott elérhetőségek valamelyikén, ha vállalnak előimádkozást.
- A megállóhelyeken és érkezéskor vizet osztunk szükség szerint, amelyért nem kell fizetni.
MEGÉRKEZÉS
- Rövid közös imádság.
- A kegyhelyen, több helyszínen különböző programokkal várjuk a zarándokokat.
- A kegyhelyen gyónási lehetőséget biztosítunk. Táblákkal jelezzük, hol találhatnak gyóntató atyákat.
- A zarándoklatot záró ünnepi szentmisét 14.30 órakor mutatja be a felújított szabadtéri oltárnál Udvardy György pécsi megyéspüspök, a jelenlévő papság koncelebrálásával.
Zarándokoljon velünk ebben az esztendőben is Máriagyűdre, hogy együtt imádkozzunk hazánkért, egyházmegyénkért, papjainkért, családjainkért, betegeinkért!
Pécs, 2016. április 5.
Szervezők
